<classify> WAKATI mwezi ujao upandikizaji wa uroto unaanza rasmi katika Hospital ya Taifa ya Muhimbili, Mloganzila ipo mbioni kuanza upandikizaji wa ini. Hayo yalibainishwa na Kaimu Mkurugenzi wa hospitali hiyo, Dk Julieth Magandi alipozungumza na HabariLEO.Dk Magandi alisema tayari wataalamu wa kutoa huduma hiyo wapo China kwenye mafunzo, huu ukiwa ni mwaka wa pili na kwa sasa wanaandaa miundombinu ya huduma hiyo.Tupo mbioni kuanza kutoa uduma ya upasuaji mkubwa wa magonjwa ya ini na upandikizaji wa ogani hiyo, kwa sasa tunaandaa miundombinu ya jengo litakalotoa huduma hiyo hapa Mloganzila, alisema.Alisema jengo hilo litakua la ghorofa nne na tayari serikali kupitia Wizara ya Afya, Maendeleo ya Jamii, Jinsia, Wazee na Watoto imeshatenga fedha za awali za ujenzi wa jengo hilo Sh bilioni nane.Eneo lipo na wataalamu wameshaanza vipimo tayari kwa ujenzi wa jengo hilo ambalo litahusisha wodi za wagonjwa, maabara, na ICU, alisema.Naibu Mkurugenzi huyo alisema matibabu hayo ya kibingwa yakianza rasmi kutolewa nchini yataokoa mabilioni ya fedha kwani kupeleka nje mgonjwa mmoja kwa ajili ya matibabu ya upandikizaji wa ini ni zaidi ya Sh milioni 100.Alisema jopo hilo la wataalamu ambao wapo China kwa kozi hiyo maalumu inahusisha madaktari bingwa wa magonjwa ya mfumo wa chakula na ini, wauguzi wanaosimamia mifumo ya hadubini na mhandisi wa vifaa tiba anayesimamia mitambo ya hadubini.Magandi alisema ni matarajio yao kwamba wataalamu hao watakaporejea nchini wataongeza ufanisi katika kufanya uchunguzi na tiba ya magonjwa ya ini ikiwa ni kupandikiza ini, kutoa mawe, kuzibua mifereji ya nyongo na kongosho iliyozibwa na uvimbe. Aidha lengo kubwa ni kujenga uwezo wa ndani kwa muda mfupi utakaowezesha kufanyika kwa upandikizaji wa ini kwa wagonjwa wenye mahitaji, alisema.Aidha Mkuu wa Kitengo cha Magonjwa ya Mfumo wa Chakula na Ini, Dk John Rwegasha hivi karibuni alisema wagonjwa wenye matatizo ya ini ongezeko lao ni kubwa, hivyo ni muda muafaka kwa nchi kujikita katika matibabu hayo. Alisema kati ya wagonjwa wanaolazwa katika kitengo cha magonjwa ya mfumo wa chakula na ini, asilimia 60 wanaugua ini na hufika hospitali katika hatua za mwisho za ugonjwa.Katika hatua nyingine, Dk Magandi alisema kuanzia Februari mwaka huu, hospitali hiyo ya Mloganzila itaanza rasmi upandikizaji wa Uroto ambao unapandikizwa kwa wagonjwa wenye saratani na watoto wenye seli mundu.Alisema kuanza kutolewa kwa huduma hiyo hapa nchini itasaidia kutibu watu wengi zaidi hususani wenye saratani. Kuhusu gharama alisema wanaokwenda kutibiwa nje ya nchi ni Sh milioni 200 kwa anayepandikizwa uroto kutokea kwa ndugu yake, wakati kwa anayepandikizwa wa kwake mwenyewe hugharimu hadi Sh milioni 150.Kwa mwaka, watu 130 hadi 150 wanahitaji huduma hii na theluthi mbili ya wagonjwa hufariki dunia kila mwaka kwa kukosa huduma hiyo ambayo gharama yake ni kubwa,alisema.Magandi alisema utoaji wa huduma hiyo hapa nchini itapunguza idadi ya vifo na pia itaipunguzia serikali gharama ya kupeleka wagonjwa kutibiwa nje ya nchi. Pia gharama za tiba zitapungua kwa asilimia 50 kutokea kwenye gharama za kutibia nje ya nchi, hivyo Muhimbili imejipanga kuhudumia wagonjwa wote wa ndani na nje ya nchi watakaokuja kutibiwa kuanzia mwezi ujao.Dk Magandi alisema kwa nchi za Afrika Mashariki na Kati, huduma hiyo itakuwa ikipatikana Muhimbili Mloganzila kwa kushirikiana na Muhimbili Upanga ambako vipimo vyote vitakua vikipatikana hapo wakati matibabu ni Mloganzila pekee, hivyo hospitali hiyo imejipanga kuwahudumia pia wagonjwa kutoka nchi za jirani.Akifafanua zaidi kuhusu upandikizaji huo wa uroto Dk Magandi alisema huduma hiyo ni ya kupandikiza chembechembe mama za kuzalisha damu, ambazo hupatikana kwenye uroto au kutokea kwenye chembechembe mama kwenye kitovu cha mtoto mchanga au kondo la nyuma la mama.Alisema njia inayotumika zaidi ni ya kupandikiza chembechembe mama za damu kutokea kwenye uroto itawasaidi wagonjwa wote wanaopatwa na changamoto ya damu hasa zitokanazo na saratani.  <topic>: KITAIFA 